**MEMORANDUM**

**o spolupráci pri realizovaní Projektu**

uzavreté podľa § 51 zákona č. 40/1964 Zb. Občiansky zákonník v  znení neskorších predpisov a v súlade s § 38 zákona č. 575/2001 Z. z. o organizácii činnosti vlády a organizácii ústrednej štátnej správy v  znení neskorších predpisov (ďalej len „**memorandum**“)

medzi nasledovnými stranami:

**Úrad podpredsedu vlády Slovenskej republiky pre investície a informatizáciu**

sídlo: Štefánikova 15, 811 05 Bratislava

štatutárny orgán: Mgr. Patrik Krauspe

vedúci úradu

IČO: 50349287

(ďalej ako „**Prijímateľ**“)

**a**

**Ministerstvo vnútra SR**

sídlo: Pribinova 2, 812 72 Bratislava

štatutárny orgán: Ing. Denisa Saková, PhD.

Ministerka vnútra

IČO: 00151866

(ďalej ako „**Spolupracujúci subjekt**“)

(Prijímateľ a Spolupracujúci subjekt spoločne ďalej ako „**strany memoranda**“)

**Preambula**

Vzhľadom na to, že v zmysle § 38 ods. 1 a 3 zákona č. 575/2001 Z. z. o organizácii činnosti vlády a organizácii ústrednej štátnej správy v  znení neskorších predpisov ministerstvá a ostatné ústredné orgány štátnej správy využívajú poznatky verejných inštitúcií, zapájajú ich do práce na riešení otázok koncepčnej povahy a pri plnení svojich úloh úzko spolupracujú a vzhľadom na to, že v dôsledku realizácie Projektu definovaného v článku 1 ods. 1 tohto memoranda by malo dôjsť k zlepšeniu podmienok pre plnenie úloh Spolupracujúceho subjektu v oblasti jeho pôsobnosti, strany memoranda sa dohodli na uzavretí tohto memoranda za účelom vytvorenia právneho základu vzájomnej spolupráce a účasti Spolupracujúceho subjektu na realizácii aktivít Projektu, ktorého gestorom je Prijímateľ.

**Článok 1**

**Základné ustanovenia**

1. Prijímateľ bude realizovať v nadväznosti na zmluvu o poskytnutí nenávratného finančného príspevku (ďalej ako „zmluva o poskytnutí **NFP**“), v súlade s podmienkami vyzvania, kód OPEVS-PO1-SC1.1-2018-11 (ďalej ako „**vyzvanie**“),

nasledovný projekt: Zlepšenie využívania údajov vo verejnej správe

operačný program: Efektívna verejná správa

spolufinancovaný fondom: Európsky sociálny fond

prioritná os: Prioritná os 1 – Posilnené inštitucionálne kapacity a efektívna VS

špecifický cieľ: Špecifický cieľ 1.1: Skvalitnené systémy a optimalizované procesy VS

poskytovateľ NFP: Ministerstvo vnútra SR

účel projektu: Projekt **Zlepšenie využívania údajov vo verejnej správe** má ambíciu transformovať fungovanie inštitúcií verejnej správy tak, aby dokázali maximálne efektívne spravovať údaje, využívať údaje pre lepšie rozhodovanie na základe faktov a dôkazov, pre zlepšenie efektivity a adresnosti služieb na základe dát (personalizované služby a zavedenie princípu „jeden krát a dosť“) a v neposlednom rade pre publikovanie otvorených údajov, aby bola podporená inovatívna komunita, ktorá dokáže z údajov vyťažiť ďalšie hodnoty.

.

na dosiahnutie cieľa Projektu:

Zvýšenie kvality a interoperability údajov v informačných systémoch verejnej správy,

Zlepšenie zdieľania údajov medzi inštitúciami verejnej správy (čo umožní zabezpečiť „jeden krát a dosť“ v praxi),

Zvýšenie dostupnosti a transparentnosti osobných údajov, ktoré verejná správa eviduje,

Zvýšenie schopnosti verejnej správy využívať analytické údaje pre lepšie rozhodovanie,

Zlepšenie dostupnosti údajov vo forme otvorených údajov.

(ďalej ako „**Projekt**“)

1. Spolupracujúci subjekt vykonáva svoju pôsobnosť ako ústredný orgán štátnej správy pre:

a) ochranu ústavného zriadenia, verejného poriadku, bezpečnosti osôb a majetku, ochranu a správu štátnych hraníc, bezpečnosť a plynulosť cestnej premávky, ochranu bezpečnosti
a plynulosti železničnej dopravy, veci zbraní a streliva, súkromné bezpečnostné služby, vstup na územie Slovenskej republiky a pobyt cudzincov na jej území, občianske preukazy, cestovné doklady a oprávnenia na vedenie motorových vozidiel, otázky azylantov
a odídencov, evidenciu obyvateľov, evidenciu cestných motorových a prípojných vozidiel, integrovaný záchranný systém, civilnú ochranu a ochranu pred požiarmi;

b) všeobecnú vnútornú správu vrátane veci územného a správneho usporiadania Slovenskej republiky, štátne symboly, heraldický register, archívy a registratúry, štátne občianstvo, matričné veci, zhromažďovanie a združovanie vrátane registrácie niektorých právnických osôb, o ktorých to ustanoví zákon, organizačné zabezpečenie volieb do Národnej rady Slovenskej republiky, organizačné zabezpečenie volieb prezidenta Slovenskej republiky
a ľudového hlasovania o jeho odvolaní, organizačné zabezpečenie volieb do orgánov územnej samosprávy, organizačné zabezpečenie referenda, organizačné zabezpečenie volieb do Európskeho parlamentu, vojnové hroby, živnostenské podnikanie, povoľovanie verejných zbierok, koordináciu výkonu štátnej správy uskutočňovanej obcami, vyššími územnými celkami a orgánmi miestnej štátnej správy,

c) Policajný zbor a Hasičský a záchranný zbor,

d) koordináciu vzdelávania zamestnancov obcí a vyšších územných celkov plniacich úlohy štátnej správy;

pričom údaje, informácie a ďalšie vstupy vyplývajúce a súvisiace s ním vykonávanou pôsobnosťou sú potrebné pre Prijímateľa pre riadnu realizáciu Projektu a dosiahnutie účelu a cieľa Projektu. Súčasne činnosť Spolupracujúceho subjektu úzko súvisí a bude ovplyvnená dosiahnutím účelu a cieľa Projektu v nadväznosti na článok 2 ods. 2 tohto memoranda.

1. Účelom uzavretia tohto memoranda je vytvorenie právneho rámca pre partnerstvo medzi stranami memoranda a z toho vyplývajúcu spoluprácu strán memoranda, ktoré umožnia zefektívniť procesy a postup Prijímateľa pri realizácii aktivít Projektu a dosiahnutí jeho účelu a cieľa.

**Článok 2**

**Predmet memoranda**

1. Strany memoranda sa dohodli na uzatvorení tohto memoranda s cieľom upraviť ich vzájomné práva a povinnosti a ostatné podmienky súvisiace s realizáciou Projektu v súlade s podmienkami písomného vyzvania za účasti Spolupracujúceho subjektu.
2. Spolupracujúci subjekt uzavretím tohto memoranda súhlasí s tým, že bude aktívne spolupracovať s Prijímateľom za účelom riadnej realizácie Projektu, dosiahnutí jeho účelu a cieľa a zachovaní výsledkov Projektu v dobe Následného monitorovania Projektu, ako je to určené vo vyzvaní, v zmysle ustanovení tohto memoranda, a to najmä za účelom zabezpečenia toho, aby boli realizáciou Projektu dosiahnuté:
3. Zabezpečenie požadovanej úrovne kvality údajov vo verejnej správe, najmä vo vzťahu k informačnému prostrediu spolupracujúceho subjektu,
4. Zabezpečenie podpory pre vyhlásenia referenčných údajov v kompetencii spolupracujúceho subjektu,
5. Zabezpečenie podpory pre realizácie služby Moje dáta a správa údajov o subjekte, najmä v kompetencii spolupracujúceho subjektu,
6. Zabezpečenie podpory pre analytické spracovanie údajov,
7. Zabezpečenie podpory pre publikovanie otvorených údajov, zvýšenia rozsahu a kvality najmä v kompetencii spolupracujúceho subjektu.
8. Školenie zamestnancov verejnej správy ako pristupovať k údajom, pracovať s údajmi a správne realizovať jednotlivé kroky systematického manažmentu údajov.

**Článok 3**

**Práva a povinnosti strán memoranda**

1. Prijímateľ plní najmä všetky povinnosti vyplývajúce pre neho zo zmluvy o poskytnutí NFP za účelom riadnej realizácie aktivít Projektu a dosiahnutia cieľa Projektu. V rámci tohto vykonáva vo vzťahu k tomuto memorandu najmä:
	1. správa centrálneho modelu údajov a štandardizácia dátových prvkov,
	2. metodická podpora pre meraní kvality údajov a zavedenie monitoringu pre meranie kvality,
	3. metodická podpora, asistencia a koordinácia pri vyhlasovaní referenčných údajov,
	4. metodická podpora, asistencia a koordinácia pri zavádzaní „jeden-krát a dosť“ pri konzumácií údajov,
	5. metodická podpora, asistencia a koordinácia pri návrhu manažmentu osobných údajov a používaní služby moje dáta,
	6. metodická podpora, asistencia a koordinácia pre analytické spracovanie údajov a digitálnu transformáciu organizácie,
	7. metodická podpora, asistencia a koordinácia pre publikovanie otvorených údajov,
	8. zabezpečenie školení pre zamestnancov verejnej správy ako správne pracovať s údajmi, šírenie najlepších skúseností,
	9. kvalifikovaná pomoc a asistencia pri riešení problematiky údajov,:
	10. monitoring a kontrola a sledovanie dosahovania cieľov Národnej koncepcie informatizácie verejnej správy (NKIVS),
	11. ďalšie aktivity/činnosti potrebné pre riadnu realizáciu Projektu.
2. V nadväznosti na povinnosti Prijímateľa vyplývajúce z odseku 1. tohto článku sa Spolupracujúci subjekt zaväzuje aktívne spolupracovať s Prijímateľom na zlepšovaní využívania údajov vo verejnej správe najmä v nasledovných oblastiach:
	1. zaviesť systematický manažment údajov na úrovni organizácie,
	2. poskytovať Prijímateľovi informácie o dátovom modely, tokoch výmeny údajov, požiadavkách na zdieľanie údajov a iných informácií súvisiacich s manažmentom údajom,
	3. aktívne spolupracovať pri meraní dátovej kvality a zaviesť navrhovaný systém monitoringu dátovej kvality a monitoring používania údajov,
	4. poskytovať konzultácie pri plánovaní vyhlasovania referenčných údajov,
	5. garantovať implementáciu „jeden-krát a dosť“ pre konzumované údaje,
	6. garantovať použitie služby moje dáta,
	7. aktívne podporovať publikovanie otvorených údajov,
	8. aktívne podporovať využitie údajov na analytické účely,
	9. vykonávať ďalšie činnosti podľa požiadavky Prijímateľa v súvislosti s Projektom.
3. Podrobnejšie určenie rozsahu spolupráce  podľa tohto článku, predovšetkým jej konkrétnu formu, rozsah a určenie konkrétnych údajov, informácií a iných dát ktoré bude Prijímateľ potrebovať (ďalej ako „**požadované informácie**“), bude vyplývať z konkrétnej písomnej požiadavky Prijímateľa adresovanej Spolupracujúcemu subjektu. Spolupracujúci subjekt sa zaväzuje požadované informácie poskytnúť a úlohy vykonať v primeranej lehote, ktorá nesmie byť kratšia ako 10 pracovných dní.
4. Spolupracujúci subjekt sa v rámci vzdelávacích aktivít podieľa na mapovaní požiadaviek na optimalizačné vzdelávanie. Vysiela svojich zamestnancov na vzdelávanie a stáže bez nároku na náhradu.
5. V prípade, ak činnosť Spolupracujúceho subjektu podľa tohto memoranda bude predstavovať aj inú činnosť ako poskytovanie požadovaných informácií, strany memoranda sa osobitne v písomnej forme dohodnú na spôsobe, rozsahu a lehote realizácie takejto činnosti zo strany Spolupracujúceho subjektu.
6. Strany memoranda sa zaväzujú poskytovať si vzájomne súčinnosť za účelom plnenia svojich záväzkov, ktoré im z memoranda vyplývajú.

**Článok 4**

**Osobitné ustanovenia**

1. Strany memoranda vyhlasujú, že sú si vedomé skutočnosti, že na základe tohto memoranda, ani v súvislosti s ním, im nevznikajú žiadne vzájomné finančné záväzky.
2. Strany memoranda sú si vedomé, že poskytovateľ uvedený v článku 1 tohto memoranda má právo byť informovaný o akejkoľvek skutočnosti týkajúcej sa spolupráce strán memoranda vo vzťahu k Projektu. Strany memoranda sa preto zaväzujú poskytnúť poskytovateľovi ďalšie nevyhnutné informácie, o ktoré ich tento požiada, a to v primeranej lehote a spôsobom, ktorý bude vyplývať z požiadavky poskytovateľa. Súčasne sa strany memoranda zaväzujú udržať obsah svojich vzájomných záväzkov vo vzťahu k Projektu súladný s podmienkami poskytnutia NFP vyplývajúcimi z písomného vyzvania a tiež súladný so základnými záväzkami vyplývajúcimi z tohto memoranda. Tento záväzok sa vzťahuje na každú zmenu tohto memoranda alebo na iný právny úkon strán memoranda, ak poskytovateľ písomne neodsúhlasí iný postup. V časti záväzkov vyplývajúcich z tohto odseku sa považuje dohoda strán memoranda za dohodu v prospech tretej osoby podľa § 50 Občianskeho zákonníka, ktorou je poskytovateľ uvedený v článku 1 tohto memoranda.

**Článok 5**

**Záverečné ustanovenia**

1. Toto memorandum je uzavreté a nadobúda účinnosť dňom jeho podpisu oboma stranami memoranda.
2. Toto memorandum sa uzatvára na dobu určitú, do ukončenia trvania zmluvy o poskytnutí NFP, predmetom ktorej je realizácia Projektu.
3. Strany memoranda uzatvárajú toto memorandum dobrovoľne, na základe svojej slobodnej vôle, s vedomím si záväzkov, ktoré tým na seba preberajú a vyhlasujú, že sú pripravení ich riadne a včas plniť.
4. Toto memorandum je možné meniť a dopĺňať na základe vzostupne číslovaných dodatkov v písomnej forme, na základe súhlasu oboch strán memoranda. Realizácia článku 4 ods. 3 tohto memoranda nepredstavuje zmenu tohto memoranda, preto sa vykoná len vzájomným odsúhlasením medzi kontaktnými osobami, bez potreby vypracovania dodatku podľa tohto článku.
5. Toto memorandum je vyhotovené v dvoch (2) rovnopisoch s platnosťou originálu, pričom strany memoranda dostanú každá po jednom (1) vyhotovení.

**Podpisy strán memoranda:**

Za Prijímateľa: Za Spolupracujúci subjekt:

V Bratislave, dňa ..................... V Bratislave, dňa .......................

Mgr. Patrik Krauspe, vedúci úradu Ing. Denisa Saková, PhD, ministerka vnútra

................................................... ...................................................